À pèló wo:
mɛ̂ɛ' wó daaii Yesu wɛì, ke é ziàn àng zúlúii, wo tóii kpeá *Záàn-à kàlengbò bhà láà, à-wʋ̀ʋ̀ ké daa' *Faliziɛn-bò tóló gi.
Kɛ́ sée Yesu-à *kàlengbò' nuu bɔ́n gò bhaamɛ̀ɛ̀ bhà-zùlù láà à woà le.
À leng-le àa nuu mɛngge zúlúà. *
Yesu' bo' à gànnuá ye:
Faliziɛn-bò ké ebhà kàlengbò tò kpeá-wùn mayèa laá, le é go' *Zudee lùu gi, le é ló dɛ́ɛ wo' *Galilee lùu gi le.
Kɛ́ sée gò Zudee lùu gi ke wò ló Galilee lùu gi-zààwɛ́ɛ́- bɔ̀ *Samali lùu gi' wo le.
Ang lóyè' wàà àle gi *Samali-pɛ̀ɛ̀ ke' wó nuu à leeà Sikaa láà à gbɛ̀ɛɛlé le.
Sée *Zuifu-bò bâa *Zakɔbu' bʋʋ' nu' e gbe *Zozɛfu nɛ̀ lii láà, e nuu pɛ́ɛ láà à maabhà,
le é kɔ̀lɔ̀ng gulu' go' láà é bhi le.
Táá' Yesu bhà kun', le é yala' kɔ̀lɔ̀ng gulu láà à kpúnglé, ke yáán' yaa mɛ̂ɛ gwenglé zué le.
*Samali-nɔ̀ngnɛ́ do ke' nu' yí pai bhi, le Yesu' wɩɩ' à nɛ̀ ye:
Bhè n gba mi-yìa.
E nuu kwɛi, ke àbhà kàlengbò ké lóyèa lígó lɔ́i pɛ́ɛ yáànbhà.
Yesu' yí-wùn pe' kwɛi, le Samali-nɔ̀ngnɛ́ láà é à yoobɔ' à gɔ̀n ye:
Mɛɛ kɛɛ le ile *Zuifu-mii í mi-yì-wùn peii nle Samali-nɔ̀ng n nɛ̀ le?
Pɔɔn- à kɛɛ ke é àle pe' kwɛi láà, àle ye:
*Zuifu-bò ni *Samali-mɛ̀ɛ̀bò wàa nuu sia ké nɛ̀.
Kɛ́ le Yesu' wɩɩ' nɔ́ngnɛ́ láà à nɛ̀ ye:
Aatana' mɛ̂ɛ' bɔyèa, ke é à peii i nɛ̀ ye:
bhè n gba yíá é, é mɛ̂ɛ' gá, í woo nù à dɔn-à laá, ke i lekini ké woo yí-wùn peà à nɛ̀, le è i gba yí' àa bhéi à gá le.
Yesu' à pe' kwɛi, le nɔ́ngnɛ́' wɩɩ' ye:
Wunmɛ̀ɛ̀, pɔngge àa i gɔ̀n, ke í yí pa à gá, sée yí gulu é e dɔ́ɔ́n-á.
È tò' kwɛi la ò, i góà nà yí' àa bhéi láà à gá mɛ́ɛ́' wo le?
Ko bâa *Zakɔbu ké kɔ̀lɔ̀ng gulu é à to' ko gɔ̀n, ke à lekini' woo mɔ́ à mià, àle ni ebhà náò ni ebhà tolo-pɔ̀ɔ̀nbòa.
Ile i fìla' gá àngle tó bhà, le í à peii kwɛi la è?
Le Yesu ye:
Mɛ̂ɛ óó mɛ̂ɛ' i yí é à mi, yí lɔ̀ɔ̀ ké i kɛɛ dɛ́ɛ wo.
Kɛ́ nle an n pe yí' à nuà láà, mɛ̂ɛ óó mɛ̂ɛ' è àle mià, è à-mɛ̀ɛ̀ nii do' daaà láà, yí bhɛ́i ke lɔ̀ɔ̀ àa à-mɛ̀ɛ̀ kɛɛii àle zìpieta gbonggbongle koo.
Wánglafila, an yí' à nuà láà, à gulu ké dɔà à-mɛ̀ɛ̀ zowɛ́ɛ́ pé, le à wɩ̂ɩ- gie, le è to sii' àa yɛn à dàà bhaamɛ̀ɛ̀bò gi-yìa le.
Yesu' à pe' kwɛi, le nɔ́ngnɛ́' wɩɩ' à nɛ̀ ye:
Wunmɛ̀ɛ̀, bhè n gba yí ye láà à gá, ke yí lɔ̀ɔ̀ òo nù n kɛɛ, ke n bhàwùn òo nù zin nù yí pai zé-wùn bhà fɛ́ɛ́fɛ́ɛ́lé koo.
Le Yesu ye:
Ló ibhà gɔɔn leei, ke ká nu kiá zé.
Kɛ́ le nɔ́ngnɛ́ ye:
Gɔɔn àa n gɔ̀n.
Le Yesu ye:
Mai ké i pé í à pe' wo' ye:
gɔɔn àa i gɔ̀n láà à-wùn gi.
Atoosiwo yé gie miɔnbò solu' àng-kwìì lé le.
Í zí mɛ̂ɛ ye' à gɔ̀n láà, yàa ibhà gɔɔn-á.
À ye láà àle gi, í mai-wùn peyèa.
Le nɔ́ngnɛ́ ye:
Wunmɛ̀ɛ̀, à gàn' daa n yàànlé tò ma:
*Aatana wʋʋ léban-mɛ̀ɛ̀' i gá le.
Kole ko bhɛ́mabò' nùù Aatana lɔ̀ɔ̀kɛɛà tɔɔn é àle gwenglé lii le.
Kɛ́ kale *Zuifu-bò kale ká wɩɩ ka:
mɛ̂ɛ- Aatana lɔ̀ɔ̀kɛɛà lee' gi, à-lèè' *Zelizalɛm le.
É à pe' kwɛi, le Yesu' wɩɩ' à nɛ̀ ye:
Nɔ́ngnɛ́, bhè i yáán tó bhi, bha ke' bhi, è bhɔ̀', ko nɛ Aatana lɔ̀ɔ̀kɛɛ-lèè àa tóii tɔɔn é à gwenglé koo, sée àa zí tóii Zelizalɛm-lèè lefienɛ́ bhà koo.
*Samali-mɛ̀ɛ̀bò kale ká Aatana lɔ̀ɔ̀kɛɛ, ke káá à dɔn.
Kɛ́ *Zuifu-bò kole laá, ko à dɔn' wo, le ko à lɔ̀ɔ̀kɛɛ le.
Atoosiwo Aatana- bɔ̀ *Zuifu-bò kole ko tà, le è bhaamɛ̀ɛ̀ la le.
Kɛ́ bha ke' bhi, e nuii, sée ya bhɔ tó wo, ke Waa Zaazaa- mai-wùn' è go n nɛ Aatana pé à tàpóló à lɔ̀ɔ̀kɛɛ-mɛ̀ɛ̀bò nɛ̀, ke wò à dɔn wo nɛá, ke wò à lɔ̀ɔ̀kɛ̂ɛ sii tà.
N nɛ Aatana- e lɔ̀ɔ̀kɛɛ-mɛ̀ɛ̀ suu leng' àng guo, àngle wó lɛ́ɛ.
Atoosiwo Aatana' Waa Zaazaa-a le.
A-lèè ké à bhà ke à lɔ̀ɔ̀kɛɛ-mɛ̀ɛ̀bò- à lɔ̀ɔ̀kɛ̂ɛ Waa Zaazaa- à-kɔ̀ɔ̀' à gie àng nɛ̀ láà à gá, ke wò à lɔ̀ɔ̀kɛ̂ɛ sii tà.
Yesu' à pe' kwɛi, le nɔ́ngnɛ́' wɩɩ' à nɛ̀ ye:
À gàn ké n yàan ma:
*Aatana-à yaa-mɛ̀ɛ̀' wò à lee *Klisi láà, à nu-wùn ké bhe.
Wo:
è nù', àle wúnnó tàpólóà ko nɛ̀ kpanggaale le.
Le Yesu' wɩɩ' à nɛ̀ ye:
Nle-mii' án liangzɛii i nɛ̀ é, wò nle n pe lɛ́ɛ.
E to' à pè kwɛi lià, le àbhà kàlengbò' wolo' à lé le.
Ale ni nɔ́ng ke liangzɛ̀ kiá-wùn láà à-mài ké àng ni'.
Kɛ́ sée àng ke òo mɔɔ à bhàgilawoá wo:
i mɛɛ-wùn peii à nɛ̀ le?
Ɛ́ɛ́n ka ni à gá ka mɛɛ-lìangzɛii lɛ́ɛ?
É kɛɛ' kwɛi, le nɔ́ngnɛ́ láà é ebhà yítà-gbɔ̀ to' bhi, le é lo' péele, le é à pe' pɛ́ɛ-mɛ̀ɛ̀bò nɛ̀ ye:
Án gbaan' wúnbò' kɛɛà lii, mɛngge' bhi, ya gie à tó pé n nɛ̀, kà nu kó ló, ke ká à gaa bhee.
Keèbhi, àle Aatana-à yaa-mɛ̀ɛ̀ *Klisi' wò à pe ziàn láà à gá le.
Pɛ́ɛ-mɛ̀ɛ̀bò' gbùlù- àle gi, le wó nu' Yesu lià le.
Ale' kɛɛii kwɛi láà, ke àbhà kàlengbò ké bhàiwoii à zì wo:
Kààmɔ, bhè línɛ́ ke gó a.
Kɛ́ le é à yoobɔ' àng gɔ̀n ye:
Bhɛlɛ-pɔ̀ɔ̀n ke' n gɔ̀n bhi, káá àle dɔn.
É à pe' kwɛi, le àbhà kàlengbò' sɔɔ' à peà wo ké nɛ̀ wo:
Mɛngge- tóà nuyè' gá nà lígóá à nɛ̀ yíiín le.
Kɛ́ le é wɩɩ' àng nɛ̀ ye:
Yàa kwɛi.
Kɛ́ mɛ̂ɛ' é n bɔ' láà, à pe zòàwùn kɛɛyè ni àbhà gàlá léyaayè' n pe lígóá le.
Káá à peii ka:
mɛ̂ɛ paán' tó yisɛ, ke mini káán bha- bhɔ è?
Kɛ́ nle án wɩɩ ka nɛ̀ ma:
kà ka yán lépóló, ke ká lɛgaa bhaamɛ̀ɛ̀' wó nuii yèèèle é àng tà.
Wo ye bʋʋbò' à gi-mìnì' tó káán peá láà à nɛ̀.
Mini káán-mɛ̀ɛ̀' bhɔ e tɔnɔ ye lià, le é miniwɛ́ɛ́ ban-ii ké tà sii' àa yɛn à-sànmáá le.
È tò' kwɛi, mini bɔ-mɛ̀ɛ̀ ni à káán-mɛ̀ɛ̀ ké wo liágóà kiá.
Atoosiwo wò à pe' wo ziàn wo:
mɛngge' mini bɔ, le mɛ̂ɛ bhɛ́i ke- à kaan láà, mai' à gá le.
Pɔɔn- à kɛɛ ke an àle pe kwɛi, àle ye:
ka gi do ke òo ga mini' à bɔ-kɩ̀ɩ̀ bhà láà, an ka bɔyèa àle káán lià le.
Mɛ̂ɛ bhɛ́ibò' à-kɩ̀ɩ̀ kɛɛ' ka liélé le.
Kɛ́ le kale ká nuyèa dɔi àngbhà kɩ́ɩ tulé le.
*Samali-mɛ̀ɛ̀bò' nuu péng bhi láà, àng kpe ké wɩɩ' Yesu-wùn bhà nɔ́ngnɛ́ láà à wʋʋ lé.
É à pe' wo' àng nɛ̀ ye:
án wúnbò' kɛɛ', ya gie n nɛ̀ à tó pé láà, wó wɩ̀ɩ̀ à-wùn bhà kwɛi àle-wùn gi le.
À kɛ̀ɛ̀ kwɛiyè láà à gi, Samali-mɛ̀ɛ̀bò láà wó waa' Yesu lià, le wó bhàiwo' à zì wo:
Bhè dɔ gbáágbààa ke í tó ko pé zé.
Wó à pe' kwɛi, e to' bhi, le é yáángɛɛn piilɛ kɛɛ' le.
A-wùn gi, mɛ̂ɛ' wó zí wɩɩ' à-wùn bhà à lekini wʋʋ lé, wo to' ting kpáalàkpààa.
Le wó nuu à peà nɔ́ngnɛ́ láà à nɛ̀ wo:
Kó kpɔ́yè' gá à lé dɔ̀yáa gá é, àle àa sí i pe wʋʋ-le bhà koo, atoosiwo ko lekini kwéé à wʋʋ ma tò, le kwéé à gànnu ko:
àle lúyáán tó páipái *la-mɛ̀ɛ̀a mai lekinilèkiniá le.